Broj: 711-I-1736-P-208/21-04-17

Zagreb, 20. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., 4. i 5. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **na zahtjev Katarine Radović, pročelnice Upravnog odjela za opće pravne poslove i lokalnu samoupravu Općine Vir,** na 143. sjednici, održanoj 20. rujna 2021., daje sljedeće

**OČITOVANJE**

**I. Nije suprotno s odredbom članka 20. stavka 3. ZSSI-a, u svezi s člankom 7. stavkom 1. podstavkom d) ZSSI-a, da dužnosnik Općine Vir u razdoblju od 12 mjeseci od dana prestanka obnašanja dužnosti (dužnosti općinskog načelnika, odnosno zamjenika općinskog načelnika) obavlja funkciju člana skupštine te savjetnika direktora trgovačkog društva u kojemu Općina Vir ima poslovne udjele ili dionice u svom vlasništvu, odnosno poslove savjetnika općinskog načelnika Općine Vir i za to prima naknadu, ukoliko od Općine Vir ne prima naknadu plaće nakon prestanka obnašanja koje od navedenih dužnosti.**

**II. Ukoliko bi se dužnosnik iz točke I. izreke zaposlio kao savjetnik direktora trgovačkog društva koje je u vrijeme kada je obnašao dužnost bilo u poslovnom odnosu s Općinom Vir, dužan je zatražiti suglasnost Povjerenstva za sklapanje ugovora sukladno članku 20. stavku 4. ZSSI-a.**

Obrazloženje

Katarina Radović, pročelnica Upravnog odjela za opće pravne poslove i lokalnu samoupravu Općine Vir, podnijela je zahtjeve za očitovanjem koji su u knjigama ulazne pošte zaprimljeni 1. rujna 2021. pod brojem: 711-U-4513-P-208/21-01-3 te pod brojem: 711-U-4514-P-208/21-02-3, povodom kojih se vodi predmet broj P-208/21.

U zahtjevima podnositeljica traži mišljenje Povjerenstva mogu li dužnosnici Općine Vir, kojima je nakon održanih lokalnih izbora 2021. prestao mandat, a dužnost su obnašali profesionalno te su se odrekli prava na naknadu plaće i staž osiguranja u trajanju od šest mjeseci, jer to ne smatraju moralno ispravnim već primanjem naknade za nerad, temeljem sklopljenih ugovora o djelu bez zasnivanja radnog odnosa, ali uz primanje naknade, biti savjetnici općinskog načelnika Općine Vir, odnosno direktora trgovačkog društva u kojima Općina ima poslovne udjele u svojem vlasništvu, odnosno mogu li primati naknadu za rad u skupštini takvog trgovačkog društva

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, slijedom čega su osobe koje obnašaju dužnost općinskog načelnika i zamjenika općinskog načelnika povodom obnašanja tih dužnosti obvezni postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, obzirom da pročelnica upravnog odjela jedinice lokalne samouprave nije dužnosnica u smislu ZSSI-a, ali se njegov sadržaj odnosi na dvojbu primjene ZSSI-a u odnosu na dužnosnike Općine Vir, te Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Povjerenstvo prvenstveno utvrđuje da je povodom zahtjeva istog podnositelja dalo očitovanje, Broj: 711-U-1378-P-188/21-02-17 na 138. sjednici, održanoj 17. kolovoza 2021., kojim je pod točkom I. izreke utvrđeno da na temelju članka 20. stavka 3. ZSSI-a u svezi s člankom 14. stavkom 1. ZSSI-a, dužnosnici Općine Vir ne mogu u razdoblju od 12 mjeseci od dana prestanka obnašanja dužnosti općinskog načelnika, odnosno zamjenika općinskog načelnika beziznimno obavljati funkciju člana nadzornog odbora trgovačkog društva, neovisno o tome ima li Općina udio u vlasništu istog društva.

Pod točkom II. izreke navedenog očitovanja utvrđeno je je da dužnosnici iz točke I. izreke mogu bez pribavljanja prethodnog odobrenja Povjerenstva nakon prestanka obnašanja dužnosti obavljati funkciju člana skupštine trgovačkog društva u kojem Općina ima udio u vlasništvu, ali na temelju članka 20. stavka 3. ZSSI-a, u svezi s člankom 7. stavkom 1. točkom d) ZSSI-a, ne mogu istodobno primati naknadu za rad u skupštini navedenog trgovačkog društva, osim naknade putnih i drugih opravdanih troškova, ako već od Općine Vir primaju naknadu plaće nakon prestanka obnašanja dužnosti.

Člankom 4. stavkom 1. ZSSI-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 4. stavkom 4. ZSSI-a propisano je da su poslovni subjekti u smislu tog Zakona, pored drugih navedenih, i trgovačka društva.

Člankom 7. stavkom 1. točkom d) dužnosnicima je zabranjeno primiti dodatnu naknadu za poslove obnašanja javnih dužnosti.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Sukladno članku 20. stavku 4. tog članka ZSSI-a, u slučaju iz stavka 1. Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti. Tako dužnosnika na temelju odredbe članka 20. stavka 3. ZSSI-a u razdoblju od 12 mjeseci od prestanka obnašanja dužnosti općinskog načelnika, odnosno zamjenika općinskog načelnika, obvezuje i zabrana propisana člankom 7. ZSSI-a, koja se odnosi na primitak dodatke naknade za poslove obnašanja javne dužnosti.

Nadalje, naknada plaće na koju dužnosnik ima pravo nakon prestanaka profesionalnog obnašanja koje od navedenih dužnosti također se smatra plaćom u smislu članka 4. stavka 1. ZSSI-a, jer se radi o ostvarenom novčanom primitku za obnašanje javne dužnosti.

Imajući u vidu da članove skupštine trgovačkog društva u vlasništvu jedinice lokalne samouprave imenuje općinski načelnik, sukladno odredbama Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 98/19. i 144/20.), te da svog savjetnika određuje općinski načelniki, odnosno direktor trgovačkog društva u vlasništvu Općine, a isti obavljaju poslove od javnog interesa za građane, nesporno se radi o obavljanju drugih javnih dužnosti.

Nije suprotno odredbama ZSSI-a da dužnosnik Općine Vir nakon prestanka obnašanja dužnosti općinskog načelnika, odnosno zamjenika općinskog načelnika obavlja funkciju člana skupštine te savjetnika direktora trgovačkog društva u kojemu Općina Vir ima poslovne udjele ili dionice u svom vlasništvu, odnosno da obavlja poslove savjetnika općinskog načelnika Općine Vir i za to prima naknadu, ukoliko od Općine Vir ne prima naknadu plaće nakon prestanka obnašanja neke od navedenih dužnosti, jer bi se u suprotnom slučaju radilo o primanju dodatne naknade za obnašanje javne dužnosti i mogućoj povredi odredbe članka 20. stavka 3. ZSSI-a u svezi s člankom 7. stavkom 1. podstavkom d) ZSSI-a.

Međutim, posbeno se ukazuje na ograničenje propisano člankom 20. stavkom 1. ZSSI-a- koje se primjenjuje ako bi dužnosnik u roku od jedne godine nakon prestanka dužnosti prihvatio imenovanje, izbor ili sklopio ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu s tijelom javne vlasti u kojem je obnašao dužnost.

Stoga ako bi dužnosnik obavljao poslove savjetnika direktora trgovačkog društva koje je bilo u poslovnom odnosu s Općinom Vir u razdoblju kada je obnašao dužnost općinskog načelnika ili zamjenika općinskog načelnika, pri čemu dinamika i učestalost obavljanja poslova savjetnika upućuje da se isti obavljaju redovito i stalno, odnosno na način kao da je zasnovan radni odnos, neovisno o tome je li zaključen ugovor o djelu, tada bi dužnosnik bio dužan zatražiti suglasnost Povjerenstva, sukladno članku 20. stavka 4. ZSSI-a.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana